Twee vra vir genadedoodArgieffoto ŉ Nuwe saak vir genadedood begin eersdaags in die Johannesburgse hooggeregshof nadat ŉ dokter en haar pasiënt, wat albei terminaal siek is, gesamentlik aansoek gedoen het om die wet teen genadedood ongrondwetlik te verklaar. Philip Rosenthal, woordvoerder van Euthanasia Exposed, het gesê die dokter het ŉ tipe bloedkanker en haar pasiënt het motorneuronsiekte. “Hulle versoek dat genadedood en bystanddood deur ŉ dokter wettig verklaar moet word,” het Rosenthal in ŉ verklaring gesê. Die Pretoriase hooggeregshof het in April 2015 ŉ aansoek om genadedood deur Robin Stransham-Ford (65), ŉ voormalige advokaat van Kaapstad, goedgekeur. Hy is egter ure ná die goedkeuring in die hof, aan natuurlike oorsake oorlede. Die hoogste hof van appèl het dié beslissing in Desember 2016 omgekeer. “Die bestaande verbod op die praktyk bly dus staande,” het Mthunzi Mhaga, woordvoerder van die departement van justisie, in daardie stadium in ŉ verklaring gesê. Volgens Rosenthal is die dokter en haar pasiënt se saak nie ŉ dringende aansoek nie, omdat hulle nie ŉ kort lewensverwagting het nie. “Die dokter en die pasiënt wil selfmoord pleeg. Aangesien die dokter maklik sulke medisyne in die hande kan kry, is daar nie veel wat die wet kan doen om hulle te verhoed om saam selfmoord te pleeg nie, maar dit wil voorkom of hulle hul saak wil gebruik om die wet te verander.” In die hofdokumente word hul siektesimptome as “martelingsimptome” beskryf. “Dit beteken dat hulle moontlik van plan is om staat te maak op die Handves van Menseregte waarin marteling verbied word. “Hierdie argument is reeds in die hof aangehoor en die hoogste hof van appèl het dit in Desember 2016 afgekeur. Die Oxford Dictionary beskryf ‘marteling’ as: ‘The action or practice of inflicting severe pain on someone as a punishment or in order to force them to do or say something.’ ŉ Siekte is nie pyn wat deur enigiemand anders toegedoen word nie. Dit is nie ŉ straf nie en niemand word gedwing om iets te doen nie,” het Rosenthal bygevoeg. “Siektesimptome kan deur sorg behandel word en daar is talle ander siektes waarvan die simptome nog erger is.” Hy het gesê die dokter en haar pasiënt se saak is nie só ernstig soos Stransham-Ford nie, en indien dit goedgekeur word, sal dit die deur oopmaak vir genadedood vir ŉ wye reeks mediese toestande. “Dit is moontlik dat talle persone wat terminaal siek is, gestremd is, of selfs bejaard is, onder druk sal wees om selfmoord te pleeg – of dat dit sonder hul toestemming gedoen kan word, soos reeds gebeur in plekke waar genadedood wettig is. “Hierdie saak poog om die hof te mishandel. Soos die minister van gesondheid gesê het, die Grondwet het nie ŉ reg om te sterf nie, en indien daar enige twyfel was, het die hof dit verlede jaar bevestig. Die saak moet van die hand gewys word,” het Rosenthal gesê. Rosenthal se organisasie, Euthanasia Exposed, hou Maandag en Dinsdag twee openbare vergaderings by die Universiteit van Kaapstad oor die kwessie. Maandag se vergadering handel oor die gesondheidwerkerskwessie en vind om 13:00 plaas by die Mediese Kampus. Dinsdag se vergadering handel oor die filosofiese kwessie en word gereël deur Students for Life by die Universiteit van Kaapstad. Dit vind om 13:00 plaas by Upper Campus. Albei vergaderings sal die wettige, politieke en godsdienstige kwessies bespreek. Lees alle vorige berigte oor genadedood op Maroela Media.